62022TJ0713_RES
T‑713/22. és T‑720/22. sz. ügyek
Portumo – Madeira – Montagem e Manutenção de Tubaria, SA (Zona Franca da Madeira) és társaiésNova Ship Invest, Unipessoal, Lda (Zona Franca da Madeira)
kontra
Európai Bizottság
A Törvényszék ítélete (ötödik tanács), 2024. november 6.
„Állami támogatások – Madeira vámszabad terület – Portugália által végrehajtott támogatási program – Határozat, amely megállapítja, hogy a program nem felel meg a C(2007) 3037 végleges és a C(2013) 4043 végleges határozatnak, továbbá e programot a belső piaccal összeegyeztethetetlennek nyilvánítja, és elrendeli az e program alapján nyújtott támogatások visszatéríttetését – A »létező támogatásnak« az (EU) 2015/1589 rendelet 1. cikke b) pontjának ii) alpontja értelmében vett fogalma – Visszatéríttetés – Jogos bizalom – Jogbiztonság – Szolgáltatásnyújtás szabadsága – Letelepedés szabadsága – Munkavállalók szabad mozgása”
Államok által nyújtott támogatások – Létező támogatások és új támogatások – A létező támogatási program módosítására irányuló intézkedés – A programnak a Bizottság jóváhagyó határozatában megállapított feltételek megsértésével történő végrehajtása – A program érdemét érintő módosítás – Új támogatásnak való minősítés
(EUMSZ 108. cikk; 2015/1589 tanácsi rendelet, 1. cikk, c) pont)
(lásd: 19., 80., 81. pont)
Államok által nyújtott támogatások – Tilalom – Eltérések – A belső piaccal összeegyeztethetőnek tekinthető támogatások – Meghatározott térségek fejlődését előmozdító támogatások – A legkülső régiókk javára nyújtott, regionális működési támogatások – Madeira szigete fejlődésének előmozdítására irányuló támogatási programot engedélyező bizottsági határozat – Az e programban szereplő támogatások nyújtásának feltételei – Szigorú értelmezés – A Madeira szigetén bejegyzett társaságok e szigeten kívül végzett tevékenységei – Olyan tevékenységek, amelyek nem részesülhetnek az engedélyezett programban szereplő támogatásokból
(EUMSZ 107. cikk, (3) bekezdés, a) pont; 2006/C 54/08 bizottsági közlemény)
(lásd: 33–60. pont)
Államok által nyújtott támogatások – Tilalom – Eltérések – A belső piaccal összeegyeztethetőnek tekinthető támogatások – Meghatározott térségek fejlődését előmozdító támogatások – A legkülső régiók javára nyújtott, regionális működési támogatások – Madeira szigete fejlődésének előmozdítására irányuló támogatási programot engedélyező bizottsági határozat – Az e programban szereplő támogatások nyújtásának feltételei – Szigorú értelmezés – Munkahelyek Madeira autonóm régióban történő létrehozására vagy fenntartására vonatkozó feltétel – Nem teljesített feltétel
(EUMSZ 107. cikk, (3) bekezdés, a) pont; 2006/C 54/08 bizottsági közlemény)
(lásd: 66–76. pont)
Államok által nyújtott támogatások – Tilalom – Eltérések – A Bizottság mérlegelési jogköre – A támogatások belső piaccal való összeegyeztethetőségével kapcsolatos vizsgálat kereteit meghatározó iránymutatás Bizottság általi elfogadása – Következmények – Mérlegelési jogkörének önkéntes korlátozása – A tagállam által az annak érdekében hivatkozott rendkívüli körülmények vizsgálatára vonatkozó kötelezettség, hogy kizárólag az EUMSZ 107. cikk (3) bekezdése alapján kérje a támogatások összeegyeztethetőségének értékelését
(EUMSZ 107. cikk, (3) bekezdés; 2006/C 54/08 bizottsági közlemény)
(lásd: 85–90. pont)
Államok által nyújtott támogatások – Tilalom – Eltérések – A belső piaccal összeegyeztethetőnek tekinthető támogatások – Meghatározott térségek fejlődését előmozdító támogatások – A legkülső régiók javára nyújtott, regionális működési támogatások – A belső piaccal való összeegyeztethetőség – Feltétel – Az arányosság elvének tiszteletben tartása
(EUMSZ 107. cikk, (3) bekezdés, a) pont; 2006/C 54/08 bizottsági közlemény)
(lásd: 91–97. pont)
Államok által nyújtott támogatások – Tilalom – Eltérések – A belső piaccal összeegyeztethetőnek tekinthető támogatások – Az EUMSZ 107. cikk (3) bekezdése alapján történő értékelés – Egy esetleges összeférhetetlenséget megállapító határozatnak az alapvető szabadságokra gyakorolt korlátozó hatásai – A relevancia hiánya
(EUMSZ 107. cikk, (3) bekezdés)
(lásd: 98–103. pont)
Államok által nyújtott támogatások – Jogellenes támogatás visszatéríttetése – Az EUMSZ 108. cikkében foglalt eljárási szabályok megsértésével nyújtott támogatás – A kedvezményezettek esetleges jogos bizalma – Hiány, kivéve rendkívüli körülmények fennállása esetén
(EUMSZ 108. cikk)
(lásd: 112–119. pont)
Államok által nyújtott támogatások – Jogellenes támogatás visszatéríttetése – A jogbiztonság elvének megsértése – Hiány
(EUMSZ 108. cikk)
(lásd: 122–134. pont)
Összefoglalás
A Törvényszék elutasítja az Európai Bizottság azon határozatának megsemmisítése iránt több társaság által benyújtott kereseteket, amely a Madeira szigetén letelepedett vállalkozásoknak egy korábban engedélyezett program alapján nyújtott bizonyos támogatásokat a belső piaccal összeegyeztethetetlennek nyilvánított, és elrendelte azok visszatéríttetését. Ennek keretében a Törvényszék pontosításokkal szolgál az EUM‑Szerződésben foglalt alapvető szabadságok és e Szerződésnek az állami támogatásokra vonatkozó szabályai közötti kapcsolatot illetően.
Annak érdekében, hogy előmozdítsa Madeira szigetének regionális fejlődését és gazdasági szerkezete diverzifikációját, a Portugál Köztársaság támogatási programot vezetett be az e szigeten belüli azon körülhatárolt terület javára, amelyet a madeirai vámszabad területnek (Zona Franca da Madeira, ZFM) neveznek.
E programot, amelyet az Európai Bizottság összeegyeztethető regionális támogatásként eredetileg 1987‑ben hagyott jóvá, 2002‑ben módosították. 2007‑ben a Bizottság egy harmadik programot is engedélyezett, amelyet 2013‑ban ismét módosítottak és engedélyeztek (
1
) (a továbbiakban: III. program).
A III. program a Bizottság által jóváhagyott formájában a ténylegesen és fizikailag Madeirán folytatott tevékenységekből származó nyereség tekintetében biztosított, a jogi személyekre alkalmazandó társaságiadó‑kedvezmény, továbbá az önkormányzati és helyi adók alóli mentesség, valamint a ZFM‑ben történő vállalkozásalapítás esetén az ingatlanátruházási adók alóli, olyan felső korlátokon alapuló maximális támogatási összeg erejéig terjedő mentesség formájában jelent meg, amelyeket a kedvezményezett által fenntartott munkahelyek száma alapján állapítottak meg.
Az említett programnak a 2012‑es és a 2013‑as év tekintetében történő ellenőrzését követően a Bizottság úgy határozott, hogy megindítja az EUMSZ 108. cikk (3) bekezdése szerinti hivatalos vizsgálati eljárást. Ezen eljárás végén a Bizottság a 2020. december 4‑i határozatában (
2
) megállapította, hogy a III. program a Portugália által végrehajtott formájában lényegesen eltér a 2007. évi és a 2013. évi határozatban engedélyezett programtól. A Bizottság e programot jogellenesen végrehajtott és a belső piaccal összeegyeztethetetlen „új támogatásnak” minősítette, és elrendelte annak a kedvezményezettekkel történő visszatéríttetését.
Kereseteikkel a végrehajtott III. program alapján nyújtott támogatásokban részesülő négy társaság kéri e határozat Törvényszék általi megsemmisítését.
A Törvényszék álláspontja
Keresetük alátámasztása érdekében a felperesek többek között azt állították, hogy a III. programcsomaghoz való hozzáférés feltételeinek a Bizottság által a megtámadott határozatban elfogadott értelmezése sérti a polgárok és a munkavállalók szabad mozgásának, a letelepedés szabadságának és a szolgáltatásnyújtás szabadságának elvét, mivel az említett szabadságok gyakorlását nehezebbé vagy költségesebbé tette a III. programcsomag előnyeiből részesülő vállalkozások vagy munkavállalóik számára.
E tekintetben meg ki kell emelni, hogy, amint a T‑95/21. (
3
) és a T‑131/21. sz. (
4
) ítéletben, a Törvényszék megállapítja, hogy a Bizottság – anélkül, hogy hibát követett volna el – értelmezte a III. programcsomaghoz való hozzáférés feltételeit, és úgy ítélte meg, hogy e program, ahogyan azt Portugália végrehajtotta, lényegesen eltért a 2007. évi és a 2013. évi határozatban engedélyezett programtól, és ennélfogva új támogatási programnak minősül.
Ezt követően a Törvényszék megállapítja, hogy a felpereseknek a polgárok és a munkavállalók szabad mozgása, a letelepedés szabadsága és a szolgáltatásnyújtás szabadsága elvének megsértésére alapított érvei lényegében a Bizottság által az EUMSZ 107. cikk (3) bekezdésének a) pontja alapján tett, a megtámadott határozat (198) preambulumbekezdésében szereplő, a végrehajtott III. program belső piaccal való összeegyeztethetetlenségére vonatkozó megállapítás megkérdőjelezésére irányulnak.
Márpedig, amennyiben ez az érvelés a végrehajtott III. program összeegyeztethetetlensége megállapításának vitatására irányul, a Törvényszék rámutat, hogy az ítélkezési gyakorlatból kétségtelenül az következik, hogy amikor a Bizottság valamely támogatást a belső piaccal összeegyeztethetőnek kíván nyilvánítani, meg kell győződnie arról, hogy az összeegyeztethetőség e kinyilvánítása, amely felhatalmazza a tagállamot az érintett támogatás kifizetésére, nem vonja maga után az uniós jog egyéb rendelkezéseinek, különösen pedig a szabad mozgás elvének a megsértését.
Mindazonáltal ez az ítélkezési gyakorlat azonban nem kötelezheti a támogatást a közös piaccal összeegyeztethetetlennek nyilvánítani kívánó Bizottságot arra, hogy azt a közös piaccal összeegyeztethetőnek nyilvánítsa, és így azzal az indokkal engedélyezze annak kifizetést, hogy az esetlegesen az összeegyeztethetetlenséget kimondó határozat korlátozó hatást gyakorolna az említett támogatás kedvezményezett vállalkozásaira, akár azáltal, hogy megakadályozza a támogatás kifizetését, akár pedig úgy, hogy elrendeli annak visszatéríttetését.
Máskülönben az összeegyeztethetetlen állami támogatások tilalmát meghiúsítaná a polgárok és a munkavállalók szabad mozgásának elve, a letelepedés szabadsága és a szolgáltatásnyújtás szabadsága, még akkor is, ha az EUM‑Szerződésnek a versenyre vonatkozó rendelkezései, és különösen az állami támogatásokra vonatkozó rendelkezései alapvető jellegűek, és az Unióra ruházott alapvető feladatok egyikének kifejeződései.
Következésképpen a Törvényszék megállapítja, hogy a felperesek a megtámadott határozattal szemben nem hivatkozhattak eredményesen a polgárok és a munkavállalók szabad mozgásának elvére, a letelepedés szabadságára és a szolgáltatásnyújtás szabadságára, amennyiben e határozat az EUMSZ 107. cikk (3) bekezdésének a) pontja alapján megállapítja a végrehajtott III. program összeegyeztethetetlenségét, és elrendeli annak visszatéríttetését.
A Törvényszék megállapítja továbbá__ hogy még azt feltételezve is, hogy a felperesek hivatkozhatnak ezekre az elvekre, és a megtámadott határozat – amennyiben az úgy értelmezi a III. programhoz való hozzáférés feltételeit, hogy a végrehajtott program összeegyeztethetetlennek bizonyul, és elrendeli az ezen utóbbi program alapján nyújtott támogatások visszatéríttetését – korlátozó hatást gyakorol a hivatkozott szabadságokra, e hatásokat mindenesetre igazolja a III. program által követett, a regionális fejlődés és Madeira mint legkülső régió gazdasági szerkezete diverzifikációjának előmozdítására irányuló jogszerű cél, és azok arányosak e céllal. E tekintetben a Törvényszék hangsúlyozza, hogy a végrehajtott III. program belső piaccal való összeegyeztethetetlenségének megállapítása, akárcsak az e program alapján jogellenesen nyújtott támogatások visszatéríttetése, nem akadályozza meg a ZFM‑ben bejegyzett társaságokat abban, hogy Madeira autonóm régióján kívül telepedjenek le vagy nyújtsanak szolgáltatást, vagy akár abban, hogy olyan munkavállalókat alkalmazzanak, akik e régión kívül rendelkeznek lakóhellyel, vagy ott végzik tevékenységüket. Végül törvényszék megállapítja, hogy a Bizottság nem volt köteles egy, a felperesek által javasolt alternatív támogatási programról határozni. E tekintetben a Törvényszék arra emlékeztet, hogy a Bizottságnak nem kell absztrakt módon állást foglalnia minden lehetséges tervezett alternatív intézkedésről, mivel jóllehet az érintett tagállamnak részletesen be kell mutatnia a szóban forgó támogatási program elfogadásának indokait, különösen az elfogadott támogathatósági feltételeket illetően, nem köteles pozitív módon bizonyítani, hogy semmilyen más elképzelhető, jellegénél fogva hipotetikus intézkedés nem biztosíthatja jobban a kitűzött cél elérését. Ha az említett tagállamot nem terheli ilyen kötelezettség, a felperesek nem kérhetik megalapozottan a Törvényszéktől, hogy kötelezze a Bizottságot arra, hogy a nemzeti hatóságok szerepét vegye át a normatív lehetőségek felkutatására vonatkozó ezen feladattal kapcsolatban annak érdekében, hogy megvizsgáljon minden elképzelhető alternatív intézkedést.
E megfontolásokra tekintettel a Törvényszék a felperesek érvelését mint megalapozatlant elutasítja. A Törvényszék az összes többi hivatkozott jogalapot is elutasítja, következésképpen a kereseteket teljes egészükben elutasítja.
(
1
)	Az N 421/2006. sz. ügyben 2007. június 27‑én és az SA.34160 (2011/N) ügyben 2013. július 2‑án hozott bizottsági határozat (a továbbiakban: a 2007. és 2013. évi engedélyező határozatok).
(
2
)	A Portugália által a Zona Franca da Madeira (ZFM) – III. programcsomag tekintetében nyújtott SA.21259. (2018/C) (korábbi 2018/NN.) számú támogatási programról szóló, 2020. december 4‑i (EU) 2022/1414 végleges bizottsági határozat.
(
3
)	2022. szeptember 21‑iPortugália kontra Bizottság (Madeira vámszabad terület) ítélet (T‑95/21, EU:T:2022:567).
(
4
)	2023. június 21‑iRegião Autónoma da Madeira kontra Bizottság ítélet (T‑131/21, EU:T:2023:348).